Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2019/C 393/03)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„CINTA SENESE“

ELi nr: PDO-IT-0491-AM01 – 5.4.2019

KPN (X) KGT ()

1. Taotlejate rühm ja õigustatud huvi

Consorzio di Tutela della Cinta Senese DOP Strada di Cerchiaia, 41/4 53100 Siena, Itaalia

Tel +39 05771606961

Faks +39 05771601244

E-post: info@cintasenesedop.it

Ühendus Consorzio di Tutela della Cinta Senese DOP koosneb toote „Cinta Senese“ tootjatest ning ühendusel on õigus esitada muutmistaotlus vastavalt põllumajandus-, toidu- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta dekreedi nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☐ Päritolutõend

☒ Tootmismeetod

☐ Seos piirkonnaga

☒ Märgistus

☒ Muu (kontrollimine)

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatused

Toote kirjeldus

— Tootespetsifikaadi artikli 1 tekst: „Kaitstud päritolunimetust „Cinta Senese“ kasutatakse üksnes sellise Toscanas sündinud, kasvatatud ja tapetud sigadelt saadud liha puhul, mis vastab käesolevas, määruse (EÜ) nr 510/2006 kohaselt koostatud tootespetsifikaadis sätestatud tingimustele ja nõuetele.“

asendatakse järgmisega:

„Kaitstud päritolunimetust „Cinta Senese“ kasutatakse üksnes sellistest Toscanas sündinud, kasvatatud ja tapetud sigade rümpadest saadud kõikide söödavate jaotustükkide puhul, mis vastavad määruse (EL) nr 1151/2012 kohaselt koostatud tootespetsifikaadis sätestatud tingimustele ja nõuetele.“

Muudatused hõlmavad järgmist:

1. Sõnad „sigadelt saadud liha puhul“ asendatakse sõnadega „sigade rümpadest saadud kõikide söödavate jaotustükkide puhul“, sest tootespetsifikaadi artikli 2 uue sõnastuse kohaselt kasutatakse kaitstud päritolunimetust „Cinta Senese“ mitte ainult rümbast saadud lõiketükkide kohta, mida saab määratleda kui liha, vaid ka rümba muude söödavate osade kohta. Käesolevat muudatusettepanekut kohaldatakse 7. juulil 2011. aastalEuroopa Liidu Teatajas C 200 avaldatud kokkuvõtte punkti 4.2 suhtes ja see võetakse üle käesolevale muutmistaotlusele lisatud koonddokumendi punkti 3.2.

2. Sõnad „määruse (EÜ) nr 510/2006“ asendatakse sõnadega „ määruse (EL) nr 1151/2012“, et viia tootespetsifikaat vastavusse kaitstud päritolunimetuste, kaitstud geograafiliste tähiste ja garanteeritud traditsiooniliste toodete valdkonnas kehtiva uusima standardiga.

— Tootespetsifikaadi artikli 2 tekst: „Kaitstud päritolunimetust „Cinta Senese“ kasutatakse üksnes käesoleva tootespetsifikaadi kohaselt toodetud liha puhul. — Füüsikalised ja keemilised omadused Kaitstud päritolunimetusega liha „Cinta Senese“ füüsikalised ja keemilised omadused peavad olema järgmised (väljendatuna 100 gr söödava liha kohta seisuga 24 tundi pärast tapmist): — veesisaldus kuni 78 %; — rasvasisaldus vähemalt 2,5 % (mõõdetuna selja pikimas lihases); — pH 45 (pH mõõdetuna 45 minutit pärast tapmist) vahemikus 6–6,5. — Silmaga hinnatavad ja organoleptilised omadused Kaitstud päritolunimetuse „Cinta Senese“ saamiseks peab liha olema järgmiste silmaga hinnatavate ja organoleptiliste omadustega: — erkroosa ja/või punane; — õhukese koega; — tiheda konsistentsiga, kergelt läbikasvanud, õrn, mahlakas ja värske liha lõhnaga.“

asendatakse järgmisega:

„Kaitstud päritolunimetust „Cinta Senese“ võib kasutada kõikide söödavate jaotustükkide puhul, mis on saadud käesoleva tootespetsifikaadi nõudeid järgides searümpadelt, mille lihal on järgnevalt loetletud omadused.

— Füüsikalised ja keemilised omadused (väljendatuna 100 gr söödava liha kohta seisuga 24 tundi pärast tapmist): — veesisaldus kuni 78 %; — rasvasisaldus vähemalt 2,5 %; — pH 45 (pH mõõdetuna 45 minutit pärast tapmist) vahemikus 6–6,5.

— Organoleptilised omadused: — erkroosa ja/või punane; — õhukese koega; — tiheda konsistentsiga, kergelt läbikasvanud, õrn ja värske liha lõhnaga.“

Muudatused hõlmavad järgmist:

1. Selleks et järgida traditsioonilist mõtteviisi, mille kohaselt tuleb ära tarbida kõik sea söödavad jaotustükid, mitte ainult liha, asendatakse sõnad „toodetud liha puhul“ sõnadega „kõikide söödavate jaotustükkide puhul“, et kaitstud päritolunimetust „Cinta Senese“ saaks kasutada mitte ainult rümba selliste osade puhul, mida saab määratleda lihana, vaid ka kõikide muude söödavate jaotustükkide puhul.

2. On kindlaks tehtud, et lihana määratletava jaotustüki omadused, võimaldavad rümpade asjakohast liigitamist ja seega vastavad ka kõik muud sellest rümbast pärit söödavad jaotustükid kaitstud päritolunimetuse „Cinta Senese“ nõuetele. Seepärast — lisatakse sõnad „searümpadelt, mille lihal on järgnevalt loetletud omadused“; — kuna teatavate varasemate lausetega piiratakse kaitstud päritolunimetuse „Cinta Senese“ kasutamist, lubades nimetust kasutada ainult liha puhul, siis jäetakse järgmised laused välja: — „Kaitstud päritolunimetuse „Cinta Senese“ saamiseks peab liha olema järgmiste füüsikaliste ja keemiliste omadustega“, — „Kaitstud päritolunimetuse „Cinta Senese“ saamiseks peab liha olema järgmiste silmaga hinnatavate ja organoleptiliste omadustega“.

3. Sõnad „mõõdetuna selja pikimas lihases“ jäetakse välja, sest rasvasisaldust saab kontrollida rümba muudel osadel, mis tagab sertifitseeritud toote kvaliteedi kohta sama usaldusväärse ja tõendatud teabe. Kohustus, et sellele nõudele vastavuse kontrollimisel tuleb aluseks võtta selja pikima lihase mõõtetulemus, on seega piirang, mis tuleks kõrvaldada, seda enam, et ette nähtud veesisalduse ja pH-ga seotud parameetrite puhul ei ole konkreetselt osutatud anatoomilisele osale, kus mõõtmisi tuleb teha. Käesolevat muudatusettepanekut kohaldatakse 7. juulil 2011. aastalEuroopa Liidu Teatajas C 200 avaldatud kokkuvõtte punkti 4.2 suhtes ja see võetakse üle käesolevale muutmistaotlusele lisatud koonddokumendi punkti 3.2.

4. Sõnad „silmaga hinnatavate ja organoleptiliste“ on asendatud sõnaga „organoleptilised“, mis on otstarbekam mõiste, et esitada ammendav loetelu kõikidest normiga kindlaks määratud omadustest (värvus, tekstuur ja konsistents). Käesolevat muudatusettepanekut kohaldatakse 7. juulil 2011. aastalEuroopa Liidu Teatajas C 200 avaldatud kokkuvõtte punkti 4.2 suhtes ja see võetakse üle käesolevale muutmistaotlusele lisatud koonddokumendi punkti 3.2.

5. Sõna „mahlane“ jäetakse välja, sest see osutab parameetrile (maitse), mis kirjeldab toote mõju süljevoolusele närimise ajal, ning mida ei saa kontrollida toote lihtsa visuaalse hindamise käigus. Käesolevat muudatusettepanekut kohaldatakse 7. juulil 2011. aastalEuroopa Liidu Teatajas C 200 avaldatud kokkuvõtte punkti 4.2 suhtes ja see võetakse üle käesolevale muutmistaotlusele lisatud koonddokumendi punkti 3.2.

Geograafiline piirkond

— Tootespetsifikaadi artikli 3 sõnastus on järgmine: „Kaitstud päritolunimetusega liha „Cinta Senese“ tootmispiirkond hõlmab kogu Toscana maakonna territooriumi kõrguseni 1 200 m üle merepinna, sellest kõrgemal ei ole keskkonnatingimused enam seakasvatuseks sobivad.“

Sõna „liha“ jäetakse välja, sest artikli 2 uue sõnastuse kohaselt kuuluvad kaitstud päritolunimetuse „Cinta Senese“ alla mitte ainult sellised rümba osad, mida saab määratleda lihana, vaid ka muud rümbast saadud söödavad jaotustükid.

Tootmismeetod

— Tootespetsifikaadi artikli 5 järgmine lõik: „Tõug: kaitstud päritolunimetusega „Cinta Senese“ tähistatakse liha, mida saadakse Cinta Senese tõugu sigadelt, kelle mõlemad vanemad on tõuregistrisse või tõuraamatusse kantud Cinta Senese tõugu.“

asendatakse järgmisega:

„Tõug: kaitstud päritolunimetusega „Cinta Senese“ tähistatakse sellise rümba jaotustükid, mis saadakse ainult Cinta Senese tõugu sigadelt, kelle mõlemad vanemad on tõuregistrisse või tõuraamatusse kantud Cinta Senese tõugu.“

Tehtud muudatusega asendatakse sõnad „liha, mida saadakse“ sõnadega „sellise rümba jaotustükid, mis saadakse“, et kohandada teksti seda osa artikli 2 uue versiooniga, mille kohaselt kuuluvad kaitstud päritolunimetuse „Cinta Senese“ alla mitte ainult sellised rümba osad, mida saab määratleda lihana, vaid ka rümbast saadud muud söödavad jaotustükid.

— Tootespetsifikaadi artikli 5 järgmine lõik: „Kuni nelja kuu vanuste põrsaste puhul võib täiendsööt moodustada kogu päevase toiduratsiooni, kuna põrsaid kasvatatakse ka sigala tingimustes.“

asendatakse järgmisega:

„Kuni nelja kuu vanuste põrsaste ja imetavate emiste puhul võib täiendsööt moodustada kogu päevase toiduratsiooni, sõltumata täiendsööda liigist, kui loomi kasvatatakse sigala tingimustes.“

Tehtud muudatused hõlmavad järgmist:

1. lisatakse sõnad „ja imetavad emised“, millega kinnitatakse, et lisaks kuni nelja kuu vanustele põrsastele võib täiendsööt moodustada kogu päevase toiduratsiooni ka imetavate emiste puhul, sest emised on oma elutsükli eriti õrnas faasis ja vajavad piisavas koguses valke;

2. lisatakse sõnad „olenemata täiendsööda liigist“, sest kuni nelja kuu vanuste põrsaste ja imetavade emiste söödaratsiooni kuuluv sööt võib erineda muude loomade söödaratsiooni moodustavast söödast, kuna nii kuni nelja kuu vanused põrsad kui ka imetavad emised on oma elutsükli eriti õrnas faasis ja vajavad piisavas koguses valke.

— Tootespetsifikaadi artikli 5 järgmine lõik: „Koostisainetena võib kasutada järgmisi tooteid: — energiarikkad tooted: kõik täisteraviljad; — valgurikkad tooted: õlitaimed (v.a soja ja sellest saadud tooted) ning kõik liblikõielised taimed; — kiudainerikkad tooted: hein, värsked puu- ja köögiviljad, teravilja jahvatamisega kaasnevad kõrvaltooted.“

asendatakse järgmisega:

„Koostisainetena võib kasutada järgmisi tooteid:

— energiarikkad tooted: kõik täisteraviljad ja/või nende kõrvalsaadused, sealhulgas jahvatamisega kaasnevad kõrvalsaadused;

— valgurikkad tooted: õlitaimed (v.a soja ja sellest saadud tooted) ning kõik liblikõielised taimed ja/või nende kõrvalsaadused;

— kiudainerikkad tooted: haljassööt, värske puu- ja köögivili ja/või nende kõrvalsaadused.“

Tehtud muudatused hõlmavad järgmist:

1. Iga söödaratsioonis kasutatava täiendsöödaliigi juurde lisatakse sõnad „ja/või nende kõrvalsaadused“, millega kinnitatakse, et vastavaid kõrvalsaadusi võib lisada just sellele täiendsöödaliigile või kasutada just selle täiendsöödaliigi asendamiseks, ning et tegemist on söödaga, mis ei ole tervise seisukohast vastunäidustatud ja mille tarbimine ei kahjusta kaitstud päritolunimetusega „Cinta Senese“ tähistatud poolrümba osade omadusi;

2. taandest „kiudainerikkad tooted“ jäetakse välja sõnad „teravilja jahvatamisega kaasnevad kõrvaltooted“ ja asendatakse need sõnadega „sealhulgas jahvatamisega kaasnevad kõrvalsaadused“, mis lisatakse teravilja käsitlevasse taandesse, kus on nende loogiline koht, et lihtsustada teksti lugemist.

See muudatus on üle võetud käesolevale muutmistaotlusele lisatud koonddokumendi punkti 3.3.

— Tootespetsifikaadi artiklisse 5 lisatakse pärast lauset: „Põletusmärk või eraldustähis tuleb panna tapamajas või tükeldamisettevõttes.“

muutmata kujul järgmine lause, mis oli algselt spetsifikaadi artikli 8 põhiosas:

„Põletusmärgil on kaitstud päritolunimetuse „Cinta Senese“ logo ja tapamaja kood.“

Selline kohavahetus on põhjendatud asjaoluga, et kõnealune tegevus (põletusmärgiga tähistamine) toimub tootmisetapis, mis eelneb toote turule viimisele (tapmine) ning mida reguleeritakse artikliga 5, samas kui artiklis 8 käsitletakse teavet, mis peab tootega (pärast seda, kui siga on tapetud ja jaotustükkideks lahti lõigatud) turustamisel kaasas olema.

— Tootespetsifikaadi artikli 5 lõigus: „Pärast tapmist tuleb liha jahutada ning lahti lõigata, et saada lõigud ja jaotustükid, mis on ette nähtud tarbimiseks või traditsiooniliste Toscana vorstitoodete valmistamiseks.“

asendatakse sõna „liha“ sõnaga „poolrümp“, sest artikli 2 uue sõnastuse kohaselt kuuluvad kaitstud päritolunimetuse „Cinta Senese“ alla mitte ainult sellised rümba osad, mida saab määratleda lihana, vaid ka muud poolrümbast saadavad söödavad jaotustükid. Seega on lõigu sõnastus järgmine:

„Pärast tapmist tuleb poolrümp jahutada ning lahti lõigata, et saada lõigud ja jaotustükid, mis on ette nähtud tarbimiseks või traditsiooniliste Toscana vorstitoodete valmistamiseks.“

Märgistus

— Tootespetsifikaadi artikli 8 tekst: „Kõik põletusmärgiga poolrümbast lõigatud ja lõpptarbijale suunatud tükid peavad kandma tähistust, millel on järgmine teave: 1) artiklis 9 osutatud logo; 2) kaitstud päritolunimetus Cinta Senese D.O.P.; 3) ühenduse sümbol või sõnad „Denominazione d’Origine Protetta“, 4) tunnuskood, mille järgi saab rümpa ära tunda (sünni koht ja aeg), samuti teha kindlaks tapmise ja tükeldamise koht ja aeg ning müüki lastud kogused. Eespool osutatud andmetega tähistus ei tohi olla anatoomiliste tükkide ega eelpakendatud tükkide puhul kahjustatud; tarbijateave võimaliku garantii kohta.“

asendatakse järgmisega:

„Kõik põletusmärgiga poolrümbast lõigatud ja lõpptarbijale suunatud tükid peavad kandma tähistust, millel on järgmine teave:

1) artiklis 9 osutatud logo;

2) kaitstud päritolunimetus Cinta Senese D.O.P.;

3) liidu sümbol;

4) tunnuskood, mille järgi saab rümpa ära tunda (sünni koht ja aeg), samuti teha kindlaks tapmise ja tükeldamise koht ja aeg ning müüki lastud kogused.

Kui lõpptarbijale ettenähtud toode on pakendatud, peab eespool nimetatud teave olema esitatud toote külge kinnitatud võltsimiskindlal märgisel.

Märgisele võib olla lisatud tarbijateave võimaliku garantii kohta.“

Muudatused hõlmavad järgmist:

1. Loetelu kolmandas taandes asendatakse sõna „ühenduse“ sõnaga „liidu“, et hõlbustada dokumendist aru saamist, ning väljend „või sõnad „Denominazione d’Origine Protetta““ jäetakse välja, sest [nagu on sätestatud määruse (EL) nr 1151/2012 artikli 12 lõikes 3] liidu sümboli kasutamine on kohustuslik ning seda ei saa asendada väljendiga „Denominazione d’Origine Protetta“ või „D.O.P.“ (mille olemasolu on ette nähtud kõnealuse loetelu teises taandes). Käesolevat muudatusettepanekut kohaldatakse 7. juulil 2011. aastalEuroopa Liidu Teatajas C 200 (lk 16) avaldatud kokkuvõtte punkti 4.8 suhtes ja see võetakse üle käesolevale muutmistaotlusele lisatud koonddokumendi punkti 3.6;

2. Lause „Eespool osutatud andmetega tähistus ei tohi olla anatoomiliste tükkide ega eelpakendatud tükkide puhul kahjustatud“ asendatakse lausega „Kui lõpptarbijale ettenähtud toode on pakendatud, peab eespool nimetatud teave olema esitatud toote külge kinnitatud võltsimiskindlal märgisel“, et seda sätet täpsustada. Käesolevat muudatusettepanekut kohaldatakse 7. juulil 2011. aastalEuroopa Liidu Teatajas C 200 (lk 16) avaldatud kokkuvõtte punkti 4.8 suhtes ja see võetakse üle käesolevale muutmistaotlusele lisatud koonddokumendi punkti 3.6;

3. artiklisse 8 lisatakse enne sõnu „tarbijateave võimaliku“ arusaadavuse hõlbustamiseks sõnad „Märgisele võib olla lisatud“.

Muu

Kontroll

— Tootespetsifikaadi artikli 7 tekst: „Vastavalt määruse (EÜ) nr 510/2006 artiklitele 10 ja 11 kontrollib toodete vastavust spetsifikaadile kontrolliasutus. See asutus on: Istituto Nord Est Qualità - I.N.E.Q, Via Nazionale, 33/35 - 33030 Villanova di San Daniele del Friuli (Udine), Italia, tel +39 0432956951; faks +39 0432956955; e-post: info@ineq.it.“

muudetakse, et viia see kooskõlla eespool nimetatud muudatustega kaitstud päritolunimetusi, kaitstud geograafilisi tähiseid ja garanteeritud traditsioonilisi tooteid käsitlevates õigusaktides ning ajakohastada kontrolliasutuse andmeid, sest asutuse nimetus ja aadress on (pärast spetsifikaadi teksti vastuvõtmist) muutnud.

„Spetsifikaadile vastavust kontrollitakse kooskõlas määruse (EL) nr 1151/2012 artikliga 37. Seda ülesannet täitev kontrolliasutus on IFCQ CERTIFICAZIONI, via Rodeano n° 71, San Daniele del Friuli (Udine), Italia, tel +39 0432940349; faks +39 0432943357; e-post: info@ifcq.it, ifcq@pec.it“

KOONDDOKUMENT

„CINTA SENESE“

ELi nr: PDO-IT-0491-AM01 – 5.4.2019

KPN (X) KGT ()

1. Nimetus(ed)

„Cinta Senese“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Tooteliik

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Kaitstud päritolunimetusega „Cinta Senese“ tähistatakse kõik rümbast lõigatud söödavad jaotustükid, mida saadakse vabalt või poolvabalt kasvatatud Cinta Senese tõugu sigadelt, kelle mõlemad vanemad on tõuregistrisse või tõuraamatusse kantud Cinta Senese tõugu.

Tarbimisse andmisel peavad kaitstud päritolunimetusega lihal „Cinta Senese“ olema järgmised füüsilis-keemilised omadused (väljendatuna 100 gr söödava liha kohta seisuga 24 tundi pärast tapmist): veesisaldus kuni 78 %; rasvasisaldus vähemalt 2,5 %; pH 45 (pH mõõdetuna 45 minutit pärast tapmist) vahemikus 6–6,5.

Lisaks sellele peab liha olema järgmiste organoleptiliste omadustega: erkroosa ja/või punane; õhukese koega; tiheda konsistentsiga, kergelt läbikasvanud, õrn ja värske liha lõhnaga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Sööta saavad sead punktis 4 määratletud piirkonnas metsas või lagedal alal asuvalt rohumaalt, kuhu on külvatud sööda- ja teraviljakultuure. Lubatud on kasutada igapäevast täiendsööta, mis üle nelja kuu vanuste sigade puhul moodustab osa igapäevasest toiduratsioonist, mis ei ole suurem, kui 2 % sea eluskaalust.

Üksnes ja eranditult juhul, kui ilmastikutingimuste tõttu või nende tagajärjel (põud, pikk vihmaperiood, lumekate) ei saa loomad metsas või lagedal alal asuvalt rohumaalt piisavalt sööta, võib sigade normaalse söödaratsiooni tagamiseks suurendada täiendsööda osakaalu kuni 3 %-ni.

Täiendsööda koostisained peavad vähemalt 60 % ulatuses täiendsööda kogukaalust olema pärit geograafilisest tootmispiirkonnast.

Koostisainetena võib kasutada järgmisi tooteid:

— energiarikkad tooted: kõik täisteraviljad ja/või nende kõrvalsaadused, sealhulgas jahvatamisega kaasnevad kõrvalsaadused;

— valgurikkad tooted: õlitaimed (v.a soja ja sellest saadud tooted) ning kõik liblikõielised taimed ja/või nende kõrvalsaadused;

— kiudainerikkad tooted: haljassööt, värske puu- ja köögivili ja/või nende kõrvalsaadused.

Samuti on lubatud kasutada vitamiine ja mineraale sisaldavaid koostisaineid.

3.4. Tootmise erietapid, mis peavad toimuma määratletud geograafilises piirkonnas

Tootmisetapid, mis peavad toimuma käesoleva koonddokumendi punktis 4 määratletud geograafilises piirkonnas: sead, kellelt saadakse kaitstud päritolunimetusega liha „Cinta Senese“ peavad olema sündinud, kasvanud ja tapetud määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

„Cinta Senese“ poolrümbal peavad olema põletusmärgiga tähistatud järgmised osad: tagasink, selja-, kõhu- ja kaelatükk. Põletusmärgil on kaitstud päritolunimetuse „Cinta Senese“ logo ja tapamaja kood.

Kõik põletusmärgiga poolrümbast lõigatud ja lõpptarbijale suunatud tükid peavad kandma tähistust, millel on järgmine teave:

1) logo;

2) kaitstud päritolunimetus Cinta Senese D.O.P.;

3) liidu sümbol;

4) tunnuskood, mille järgi saab rümpa ära tunda (sünni koht ja aeg), samuti teha kindlaks tapmise ja tükeldamise koht ja aeg ning müüki lastud kogused.

Kui lõpptarbijale ettenähtud toode on pakendatud, peab eespool nimetatud teave olema esitatud toote külge kinnitatud võltsimiskindlal märgisel.

Logol on tumepunane vapp, millel on kujutatud tumehall siga, kelle keha ümber on valge lint. Vapi ümber on tumepunane ring, mille siseosal kiri „allevata in Toscana secondo tradizione“ (kasvatatud Toscanas vastavalt tavadele). Vapi all ringist väljaspool on kirjutatud „Cinta Senese D.O.P.“ Logo võib kasutada eri pindadel samasuguste tähtedega must-valgena kas suurema või väiksemana, tingimusel et järgitakse proportsioone ja teksti paigutust.

4. Geograafilise piirkonna täpne määratlus

Tootmispiirkond hõlmab kogu Toscana maakonna territooriumi kõrguseni 1 200 m üle merepinna, sellest kõrgemal ei ole keskkonnatingimused enam seakasvatuseks sobivad.

5. Seos geograafilise piirkonnaga

Kaitstud päritolunimetusega sealiha „Cinta Senese“ seob päritolupiirkonnaga selle seatõu kasvatus- ja söötmisviis, mis tagab ka tootele punktis 3.2 osutatud omadused. Määratletud geograafilisele piirkonnale on iseloomulikud segametsad, kus kasvab rikkalikult eri liiki tammesid, millelt saab tõrusid, ning sekundaarne põllumaa. Toscana mullastiku- ja kliimatingimustele on iseloomulikud valdavalt väheviljakad ja savised rohumaad, mida üldiselt kasutatakse söödakultuuride kasvatamiseks. Sajandeid kestnud inimtegevuse tulemusena on aretatud välja Cinta Senese tõug, mille tunnusjoon on tugevad jäsemed ja üldine konstitutsioon; seda tõugu sead on vastupidavad, viljakad, hea kohanemisvõimega ja haigustele resistentsed, samuti suudavad nad peaaegu täielikult ära kasutada Toscana looduskeskkonnale omaseid varusid. Nagu minevikus, peetakse ka tänapäeval karja valdavalt vabalt või poolvabalt. Sigu karjatatakse metsas ja rohumaal, viies nad varjualusesse ööseks või rohkem tähelepanu nõudval ajal enne või pärast põrsaste sündi. Selline seakasvatusviis, mille puhul saavad sead süüa metsa ja maa pakutavaid varusid, aitab ära hoida suure hulga terviseprobleeme ega lase loomal stressi tekkida. Need asjaolud omavad soodsat mõju ka liha koostisele ja kvaliteedile. Lihale on omane mitte üksnes kerge lihastevaheline rasvkude, mis on lihalõikudel hästi nähtav, vaid ka punktis 3.2 osutatud minimaalne rasvasisaldus, mida iga sealiha puhul ei esine ja mida peetakse oluliseks maitset ja mahlakust tagavaks asjaoluks. Liha „Cinta Senese“ teine huvitav eripära on küllastumata rasvhapete sisaldus, mis väljendub suures oleiinhappekoguses, mis annab lihale organoleptiliste omaduste seisukohast meeldiva lõhna, ning väheses linoolhappekoguses, mis võib suurte koguste puhul liha kvaliteeti halvendada. Selle põhjuseks on Toscana metsadele ja rohumaadele omane looduslikke õlisid sisaldav sööt.

Rohumaadel kasvatamine avaldab mõju ka sea geneetilisele omadustele. Kuna lihal on suur vee kinnipidamise võime, sobib see hästi värskeks tarvitamiseks ja töödeldud toodete valmistamiseks, kuna vee väikese kao tõttu on liha kadu küpsetamisel ning liha töötlemise esimeses etapis toimuval soolamisel väike.

Tuleb rõhutada, et tänu Toscana seakasvatustraditsioonide väärtustamisele ja söödatavade säilitamisele on liha „Cinta Senese“ ka tänapäeval oma päritolupiirkonnaga vahetult seotud. Tänu piirkondlike omavalitsuste tegevusele on lihal „Cinta Senese“ turul üha olulisem koht ning mitmesuguste jaotustükkidega seostuv nimetus „Cinta Senese“ esineb restoranide menüüs üha sagedamini.

Tänapäeval on kaitstud päritolunimetusega liha „Cinta Senese“ väga hinnatud ja selle hind on muu liha hinnast oluliselt kõrgem, mida kinnitavad ka Siena kaubanduskoja Camera di Commercio dell’Industria dell’Artigianato e Agricoltura di Siena 2001. ja 2002. aasta hinnakirjad.

Viide spetsifikaadi avaldamisele

(viitemääruse artikli 6 lõike 1 teine lõik)

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335.

Sellega saab tutvuda ka

otse põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ [Kvaliteet] (ekraanil ülal paremal), seejärel „Prodotti DOP IGP STG“ [KPN, KGT, GTT tooted] (ekraanil vasakus ääres) ja lõpuks „Disciplinari di Produzione all’esame dell’UE“ [ELi hindamiseks esitatud tootespetsifikaadid].

(1) ELT L 343, 14.12.2012, lk 1.